text:
05.05.2017
Türkmenistanyň Prezidenti Gurbanguly Berdimuhamedow Ministrler Kabinetiniň nobatdaky mejlisini geçirdi. Onda döwlet durmuşynyň ileri tutulýan meselelerine hem-de möhüm resminamalaryň taslamalarynyň birnäçesine seredildi.
Döwlet Baştutanymyz mejlisiň başynda ýurdumyzda her ýyl giňden we dabaraly bellenýän Ýeňiş gününiň ýetip gelýändigini belledi. Taryhda iň pajygaly uruşlaryň biri bolan 1941—1945-nji ýyllaryň Beýik Watançylyk urşunda Watany gorap, söweş meýdanlarynda türkmenistanly ýigitleriň müňlerçesi deňsiz-taýsyz gaýduwsyzlyk we gahrymançylyk görkezdiler. Biziň gahrymanlarymyzyň şol söweşlerde görkezen mertligi we edermenligi ölmez-ýitmezdir. Tylda galan watandaşlarymyz hem janaýaman zähmet çekip, gazanylan Beýik Ýeňşe uly goşant goşdular. Biz eziz Watanymyzy, mähriban halkymyzy, ýagty geljegimizi gorap, wepat bolan gahrymanlarymyzyň hatyrasyny, uruşdan ýeňiş bilen gaýdyp gelen gerçeklerimiziň, tylda gijesini gündiz edip, merdanalyk bilen zähmet çeken ildeşlerimiziň mertebesini hemişe belent tutarys diýip, milli Liderimiz nygtady.
Hormatly Prezidentimiz mejlise gatnaşyjylary we olaryň üsti bilen tutuş halkymyzy, merdana uruş weteranlarymyzy, tylda yhlas bilen zähmet çeken ildeşlerimizi Beýik Watançylyk urşunda gazanylan Ýeňşiň 72 ýyllyk baýramy bilen tüýs ýürekden gutlap, hemmelere berk jan saglyk, uzak ömür, asuda, abadan we bagtyýar durmuş arzuw etdi. Şunuň bilen baglylykda, döwlet Baştutanymyz ýurdumyzyň ilatynyň Ýeňiş gününi dabaraly belläp geçmegi we oňat dynç almagy üçin oňaýly şertleri döretmek maksady bilen, 7-nji maýdaky dynç gününi 8-nji maýa — duşenbe gününe geçirmek barada karara gelendigini aýtdy we degişli Permana gol çekdi.
Hormatly Prezidentimiz mejlisiň gün tertibine geçip, Mejlisiň Başlygy A.Nurberdiýewa söz berdi. Ol Berkarar döwletimiziň bagtyýarlyk döwründe Türkmenistany ykdysady we durmuş taýdan ösdürmegiň esasy maksatlaryny we wezipelerini nazara almak bilen ýurdumyzyň kanunçylygyny has-da kämilleşdirmek boýunça parlamentiň alyp barýan işleri, şeýle hem 16-njy maýda «Türkmenistanyň Konstitusiýasy — ösüşiň hukuk binýady» atly halkara ylmy-amaly maslahatyny geçirmäge görülýän taýýarlyk barada maglumat berdi.
Maslahatyň işi dört bölümden ybarat bolup, olary Halkara ynsanperwer ylymlary we ösüş uniwersitetinde, Magtymguly adyndaky Türkmen döwlet uniwersitetinde, Daşary işler ministrliginiň Halkara gatnaşyklary institutynda we Konstitusiýa binasynda geçirmek meýilleşdirilýär.
Döwletiň we jemgyýetiň demokratik ýörelgelerini anyk mazmun bilen baýlaşdyrmaga, Türkmenistanda adamyň we raýatyň hukuklaryny we azatlyklaryny üpjün etmäge, aýry-aýry ugurlary has-da ösdürmäge ýardam edýän kanunlaryň we kararlaryň birnäçesini ara alyp maslahatlaşmak boýunça Mejlisiň deputatlarynyň alyp barýan işleri barada hem aýdyldy.
Hormatly Prezidentimiz Gurbanguly Berdimuhamedow kadalaşdyryjy hukuk binýadynyň yzygiderli kämilleşdirilmegi häzirki taryhy döwrümiziň möhüm talaby bolup durýandygyny belläp, bu ugurda halkara hyzmatdaşlygyny giňeltmegiň, hereket edýän milli kanunçylyga ornaşdyrmak maksady bilen, dünýäniň iň gowy kanunçykaryjylyk tejribesini öwrenmegiň we seljermegiň möhümdigini nygtady.
Milli Liderimiz kabul edilýän kanunlary hem-de beýleki kanunçylyk namalaryny düşündirmegiň, dünýä bileleşigi üçin uly gyzyklanma döredýän Türkmenistanyň döwlet gurluşynda toplan ägirt uly oňyn tejribesini giňden wagyz etmegiň möhümdigi barada aýdyp, Konstitusiýanyň sazlaşykly ösýän döwletimiziň mizemez hukuk binýadydygyny belledi. Esasy Kanunda adamyň, jemgyýetiň we döwletiň ýokary gymmatlygy bolup durýandygy kesgitlendi.
2016-njy ýylyň sentýabrynda Esasy Kanunyň rejelenen görnüşiniň kabul edilmegi ýurdumyzyň jemgyýetçilik-syýasy durmuşynda täze taryhy döwrüň başlanmagyny alamatlandyrdy diýip, hormatly Prezidentimiz Gurbanguly Berdimuhamedow nygtady we Türkmenistanyň Konstitusiýasynyň kabul edilmeginiň 25 ýyllygyna bagyşlanan maslahaty ýokary guramaçylyk derejesinde geçirmegi tabşyrdy.
Ministrler Kabinetiniň Başlygynyň orunbasary, daşary işler ministri R.Meredow Türkmenistanyň wekiliýetiniň şu hepdede Owganystan Yslam Respublikasyna bolan iş saparynyň netijeleri barada hasabat berdi.
Goňşy döwletler, şol sanda Owganystan bilen däp bolan dostlukly gatnaşyklary pugtalandyrmak ýurdumyzyň daşary syýasatynyň ileri tutulýan ugurlarynyň biridir. Hormatly Prezidentimiz Gurbanguly Berdimuhamedowyň başlangyjy bilen we ýolbaşçylygynda doganlyk ýurduň durmuş-ykdysady taýdan dikeldilmegine gönükdirilen giň möçberli çäreler görülýär. Şol çäreleriň hatarynda ähli ugurdaş düzümi bilen TOPH gaz geçirijisiniň we Türkmenistandan Owganystana demir ýoluň gurluşygyny, ýeňillikli şertlerde elektrik energiýasynyň iberilmegini, saglygy goraýyş we bilim ulgamlarynda goldaw berilmegini hem-de Owganystanyň halkyna yzygiderli ynsanperwerlik kömeginiň berilmegini görkezmek bolar.
Kabula iş saparynyň çäklerinde türkmen wekiliýeti Owganystan Yslam Respublikasynyň Prezidenti Mohammad Aşraf Gani tarapyndan kabul edildi. Ol goňşy döwletiň doganlyk Türkmenistan bilen dostluk we netijeli hyzmatdaşlyk gatnaşyklaryna ygrarlydygyny nygtady. Owgan Lideri öz ýurdunyň halkynyň adyndan hemişe uly kömek berýändigi, Owganystan üçin aýratyn ähmiýete eýe bolan möhüm düzümleýin taslamalary durmuşa geçirmek boýunça ägirt uly işleri amala aşyrýandygy üçin hormatly Prezidentimize tüýs ýürekden hoşallyk bildirdi.
Şeýle hem Kabulda ikitaraplaýyn duşuşyklaryň başga-da birnäçesi, şol sanda Owganystan Yslam Respublikasynyň maliýe ministri, Söwda-ykdysady hyzmatdaşlyk boýunça bilelikdäki türkmen-owgan hökümetara toparynyň owgan tarapyndan başlygy Eklil Hakimi hem-de Owganystanyň Ýerine ýetiriji häkimiýetiniň başlygy Abdulla Abdulla bilen duşuşyklar geçirildi.
Döwlet Baştutanymyz hasabaty diňläp, Bitarap Türkmenistanyň parahatçylyk söýüjilikli daşary syýasat ugruny yzygiderli durmuşa geçirmek bilen mundan beýläk hem Owganystan bilen hoşniýetli goňşuçylyk gatnaşyklaryny ösdürjekdigini, doganlyk ýurduň parahatçylyk ýoly arkaly dikeldilmegine, onuň ykdysady we durmuş düzüminiň berkidilmegine, häzirki zaman dünýä hojalyk gatnaşyklaryna yzygiderli goşulyşmagyna hemmetaraplaýyn ýardam etjekdigini nygtady.
Hormatly Prezidentimiz Gurbanguly Berdimuhamedow türkmen halkynyň parahatçylyga we ylalaşyklylyga, durnuklylyga hem-de abadan durmuşa ymtylmalarynda owgan halky bilen raýdaşlygyny belledi. Häzirki döwürde ikitaraplaýyn gatnaşyklaryň taryhy hil taýdan täze tapgyry başdan geçirýär. Munuň özi özara bähbitli hyzmatdaşlygy işjeňleşdirmek üçin giň mümkinçilikleri açýar. Bilelikdäki iri düzümleýin taslamalaryň hatarynda Türkmenistan — Owganystan — Pakistan — Hindistan gaz geçirijisiniň gurluşygy hem-de geçen ýylyň noýabrynda ulanmaga berlen Atamyrat — Ymamnazar — Akina demir ýoly — Aziýa halkara demir ýol geçelgesiniň birinji tapgyry bar. Bu energetika we ulag-kommunikasiýa ýollary taslama gatnaşýan ýurtlaryň halklarynyň, tutuş sebitiň abadançylygynyň we rowaçlygynyň has-da ýokarlandyrylmagyna ýardam eder.
Şunuň bilen baglylykda, milli Liderimiz Türkmenistanyň Owganystandaky ýagdaýy diňe parahatçylykly ýol, syýasy-diplomatik serişdeler arkaly kadalaşdyrmak ugrunda çykyş edýändigini ýene-de bir gezek nygtap, wise-premýere, daşary işler ministrine däp bolan türkmen-owgan hyzmatdaşlygyny mundan beýläk-de ösdürmäge, ikitaraplaýyn söwda-ykdysady hem-de medeni-ynsanperwer gatnaşyklary pugtalandyrmaga degişli anyk tabşyryklary berdi.
Ministrler Kabinetiniň Başlygynyň orunbasary B.Hojamämmedow 11-nji maýda Aşgabat şäherinde Bilelikdäki türkmen-german iş toparynyň 7-nji mejlisini geçirmäge görülýän taýýarlyk barada hasabat berdi. Wise-premýer öňümizdäki duşuşygyň gün tertibine söwda-ykdysady hyzmatdaşlygy ösdürmek we medeni-ynsanperwer gatnaşyklary pugtalandyrmak meseleleriniň girizilendigini hem-de mejlisiň netijeleri boýunça gazanylan ylalaşyklary durmuşa geçirmegiň meseleleriniň ara alnyp maslahatlaşyljakdygyny aýtdy. Şunuň bilen birlikde, nemes kompaniýalarynyň energetika, daşky gurşawy goramak, oba hojalygy, saglygy goraýyş, syýahatçylyk, arheologiýa, döwrebap ulag-aragatnaşyk düzümini döretmek, maliýe ulgamlarynda Türkmenistanda amala aşyrylýan taslamalara gatnaşmagynyň mümkinçiliklerine garalar.
Hormatly Prezidentimiz Gurbanguly Berdimuhamedow hasabaty diňläp, Germaniýa Federatiw Respublikasynyň ýurdumyzyň esasy işewür hyzmatdaşlarynyň biridigini belledi. Bu döwlet bilen gatnaşyklar özara ynanyşmak, birek-biregiň bähbitlerine hormat goýmak ýörelgelerine hem-de iki halkyň dostlugyna esaslanýar. Döwletara hyzmatdaşlygyň köpýyllyk tejribesi toplanyldy hem-de dürli ulgamlarda bilelikde işlemegiň ýokary netijeleri gazanyldy. Aşgabatda geçiriljek şu duşuşyk hem, öňküleri ýaly, biziň döwletlerimiziň arasyndaky gatnaşyklara täze itergi berer we däp bolan dostlukly gatnaşyklary pugtalandyrmaga, uzak möhletleýin hem-de özara bähbitlilik esasynda guralýan köpugurly hyzmatdaşlygy ösdürmegiň has oňaýly ýollaryny we gurallaryny kesgitlemäge ýardam eder. Döwlet Baştutanymyz Bilelikdäki türkmen-german iş toparynyň Türkmen böleginiň düzümini tassyklamak hakyndaky Karara gol çekip, wise-premýere anyk tabşyryklary berdi.
Ministrler Kabinetiniň Başlygynyň orunbasary M.Babaýew Türkmenistan — Owganystan — Pakistan — Hindistan (TOPH) gaz geçirijisiniň taslamasyny durmuşa geçirmek boýunça alnyp barylýan işler barada hasabat berdi. Bellenilişi ýaly, gaz geçirijiniň türkmen bölegini çekmek işleri bellenilen tertibe laýyklykda alnyp barylýar.
Şu ýylyň ýanwarynda Aşgabatda “TAPI Pipeline Company Limited” hem-de “ILF Beratende Ingenieure GmbH” (GFR) kompaniýalarynyň arasynda gaz geçirijiniň Owganystan Yslam Respublikasynyň we Pakistan Yslam Respublikasynyň çägine düşýän bölegi boýunça Başlangyç tehniki taslamany işläp taýýarlamak hem-de Taslamany dolandyrmak boýunça hyzmatlary ýerine ýetirmek barada şertnama baglaşyldy. Şol döwletleriň çäklerinde ýerine ýetiriljek tehniki işlere badalga berildi.
Döwlet Baştutanymyz Gurbanguly Berdimuhamedow hasabaty diňläp, TOPH taslamasyny amala aşyrmagyň meselelerine ünsi çekip, ählumumy energetika howpsuzlygynyň täze gurluşyny döretmek, ählumumy durnukly ösüş üçin şertleri döretmek babatda täze energetika ulgamynyň halkara ähmiýetiniň uludygyny belledi.
Milli Liderimiz Günorta—Gündogar Aziýa ýurtlaryna tebigy gazy uzak möhletleýin akdyrjak TOPH gaz geçirijisiniň gurulmagynyň sebitiň ykdysady taýdan ösmegine kuwwatly itergi berip, durmuş we ynsanperwer häsiýetli meseleleri çözmäge, parahatçylygy hem-de durnuklylygy berkitmäge ýardam etjekdigini belledi.
Hormatly Prezidentimiz wise-premýere bu iri energetika taslamasyny has-da ilerletmek bilen bagly bolan işleriň depginlerini artdyrmak babatda birnäçe anyk görkezmeleri berdi.
Soňra wise-premýer türkmen nebitçileriniň zähmet üstünligi barada hoş habary aýtdy. Hazarýaka sebitinde ýerleşen Uzynada meýdanynda “Türkmennebit” döwlet konserniniň hünärmenleri çuňlugy 7 müň 150 metre deň bolan guýynyň buraw işlerini tamamladylar.
Geçirilen geofiziki barlaglaryň we guýudan alnan maglumatlaryň netijesinde, bu guýuda 6689—6695 metr aralyk özleşdirilende gaz kondensat akymy alyndy. Hünärmenleriň deslapky hasaplamalaryna görä, häzirki wagtda guýynyň önüm berijiligi gije-gündizde 500 müň kub metr tebigy gaza we 150 tonna gaz kondensatyna barabardyr.
Umuman, munuň özi Hazaryň kenarýaka zolagynyň we ýalpaklygynyň ägirt uly kuwwatyny tassyklap, ýurdumyzyň ýerastynda nebitiň we gazyň uly gorlarynyň bardygyna şaýatlyk edýär.
Hormatly Prezidentimiz Gurbanguly Berdimuhamedow habary diňläp, nebitçileri täze zähmet üstünligi bilen tüýs ýürekden gutlady. Milli Liderimiziň belleýşi ýaly, çykarylýan nebitiň we gazyň möçberini artdyrmak hem-de pudagyň çig mal binýadyny berkitmek eziz Watanymyzyň ykdysady kuwwatyny pugtalandyrmaga, türkmen halkynyň durmuş derejesini ýokarlandyrmaga hemmetaraplaýyn ýardam edýän ýangyç-energetika toplumynyň ileri tutulýan wezipeleriniň hataryna girýär.
Hazarýaka sebitinde geljegi uly täze ýatagyň açylmagy — Türkmenistanyň energetika strategiýasyny üstünlikli amala aşyrmagyň ýolunda nobatdaky möhüm ädim bolup, bu strategiýa dünýäniň esasy energetika döwletleriniň hataryna girýän ýurdumyzyň ägirt uly uglewodorod serişdelerini toplumlaýyn we netijeli peýdalanmaga gönükdirilendir.
Ministrler Kabinetiniň Başlygynyň orunbasary D.Amangeldiýew Ahal welaýatynyň Sarahs etrabynyň «Sarahs — Sarahs» gözegçilik-geçiriş nokadynda Tejen derýasynyň üstünden geçýän awtomobil köprüsiniň gurluşygy barada hasabat berdi.
Wise-premýer şekiller arkaly häzirki wagtda köprüde abadanlaşdyryş işleriniň tamamlaýjy tapgyrda alnyp barylýandygyny, arassalaýyş işleriniň dowam etdirilýändigini aýtdy. Häzirki wagtda ýoluň uzynlygy 500 metre barabar bolan türkmen bölegine asfalt düşemek hem-de awtomobil köprüsine barýan uzynlygy 105 kilometr bolan Tejen — Sarahs awtomobil ýoluny düýpli abatlamak işleri tamamlandy, ýoluň ýakalaryny timarlamak işleri alnyp barylýar.
Döwlet Baştutanymyza uzynlygy 242 kilometre barabar bolan Türkmenbaşy — Garabogaz — Gazagystanyň serhedi awtomobil ýoluny gurmak boýunça hem alnyp barylýan işler barada hasabat berildi.
Hormatly Prezidentimiz Gurbanguly Berdimuhamedow ýurdumyzyň ulag-logistiki mümkinçiliklerini ýokarlandyrmak boýunça amala aşyrylýan taslamalaryň möhümdigine ünsi çekip, umumy ykrar edilen dünýä ölçeglerine laýyk gelýän döwrebap awtomobil ýollarynyň, köprüleriň we okgunly ösýän ulag-kommunikasiýa düzüminiň beýleki möhüm desgalarynyň gurluşygyna mundan beýläk-de aýratyn üns berilmelidigini belledi. Türkmenistanyň hem-de onuň ýakyn goňşulary bolan Eýranyň we Gazagystanyň çäk taýdan amatly ýerleşmegi bilelikdäki özara bähbitli taslamalarda hyzmatdaşlygyň has-da giňeldilmegini, täze ulag-üstaşyr geçelgelerini döretmäge işjeň gatnaşmagyny talap edýär. Şol geçelgeler bolsa Merkezi Aziýanyň ýurtlarynyň hem-de goňşy sebitleriň arasyndaky söwda-ykdysady hyzmatdaşlygy hil taýdan täze derejä çykarmaga mümkinçilik berýär.
Milli Liderimiz ýokary tizlikli Aşgabat — Türkmenbaşy multimodal ýolunyň dowamy boljak Türkmenbaşy — Garabogaz — Gazagystanyň serhedi awtomobil ýolunyň gurluşygy bilen bagly meseläni içgin öwrenmek barada degişli tabşyryklary berdi. Munuň özi goňşy ýurtlaryň arasynda ulag gatnawlaryny artdyrmaga hem-de haryt dolanyşygynyň möçberlerini ýokarlandyrmaga mümkinçilik berer.
Soňra döwlet Baştutanymyz Ministrler Kabinetiniň Başlygynyň senagat meseleleri boýunça orunbasarynyň wezipe borçlaryny wagtlaýyn ýerine ýetirmegi D.Amangeldiýewiň üstüne ýükleýändigini aýdyp, degişli Karara gol çekdi.
Ministrler Kabinetiniň Başlygynyň orunbasary B.Annameredow hormatly Prezidentimiz Gurbanguly Berdimuhamedowa 3-nji maýda Aşgabat şäherinde geçirilen Ykdysady, ylmy-tehniki we medeni hyzmatdaşlyk boýunça türkmen-gazak toparynyň dokuzynjy mejlisiniň netijeleri barada hasabat berdi.
Wise-premýeriň habar berşi ýaly, duşuşygyň gün tertibine döwletara ylalaşyklary, Türkmenistanyň we Gazagystanyň arasyndaky netijeli hyzmatdaşlygy has-da ösdürmegiň ileri tutulýan ugurlaryny durmuşa geçirmek bilen bagly meseleler girizildi. Söwda-ykdysady ulgamda, ulag we telekommunikasiýalar, oba hojalygy, ýangyç-energetika hem-de beýleki birnäçe pudaklarda gatnaşyklary giňeltmäge özara gyzyklanma bildirildi.
Duşuşyga gatnaşyjylar ynsanperwer gatnaşyklary, daşky gurşawy goramak babatda hyzmatdaşlygy berkitmek we giňeltmek barada bir pikire geldiler.
Bilelikdäki Türkmen-gazak hökümetara toparynyň işiniň jemleri boýunça degişli teswirnama gol çekildi.
Prezidentimiz Gurbanguly Berdimuhamedow Türkmenistanyň we Gazagystanyň arasyndaky hyzmatdaşlygyň soňky ýyllarda täze anyk mazmuna eýe bolandygyny kanagatlanma bilen belläp, ähli ugurlarda netijeli gatnaşyklary has-da giňeltmek üçin uly mümkinçilikleriň bardygyny belledi. Şol mümkinçilikleri netijeli amala aşyrmak wajyp mesele bolup durýar.
Döwlet Baştutanymyz halkara söwda-ykdysady gatnaşyklaryny giňeltmegiň we täze mümkinçilikleri öwrenmegiň möhümdigini belläp, iki ýurduň arasyndaky netijeli hyzmatdaşlygy ösdürmek boýunça gazanylan ylalaşyklary iş ýüzünde amala aşyrmak üçin ähli tagallalary etmegiň zerurdygyny belledi hem-de bu babatda wise-premýere birnäçe anyk tabşyryklary berdi.
Ministrler Kabinetiniň Başlygynyň orunbasary B.Atdaýew Hazar deňziniň kenarýakasynda topragy arassalamak boýunça teklip edilýän taslama barada hasabat berdi. Bu işi “Gazyk” hususy kärhanasyndan, “Hazar Balyk” açyk paýdarlar jemgyýetinden hem-de Beýik Britaniýanyň “Global Ecological Ventures” kompaniýasyndan ybarat konsorsium ýerine ýetirmegi meýilleşdirýär.
Şeýle hem wise-premýer şu ýylyň 10-njy iýunyndan 10-njy sentýabr aralygynda Gazagystan Respublikasynyň Astana şäherinde geçirilýän «EKSPO—2017» halkara ýöriteleşdirilen sergä taýýarlyk görmegiň barşy hakynda hasabat berdi. 29-njy iýunda serginiň çäklerinde Türkmenistanyň Milli gününi geçirmek göz öňünde tutulýar.
Wise-premýer hormatly Prezidentimiziň ozal beren tabşyryklarynyň ýerine ýetirilişi barada, hususan-da, Döwlet haryt-çig mal biržasynyň işini kämilleşdirmek maksady bilen amala aşyrylýan toplumlaýyn çäreler hakynda hasabat berdi.
Döwlet Baştutanymyz hasabaty diňläp, Hazarýaka sebitiniň täsin ekologiýa ulgamyna eýedigini belledi. Hazar deňziniň ösümlik we haýwanat dünýäsi aýawly çemeleşmegi talap edýär. Türkmenistan bu ugurda öz üstüne alan borçnamalary takyk berjaý edýär hem-de Birleşen Milletler Guramasynyň Daşky gurşawy goramak baradaky maksatnamasy, Hazaryň ekologiýa maksatnamasy, Bütindünýä ekologiýa gaznasy we beýleki halkara guramalary we gaznalary bilen bilelikde tebigaty goramak boýunça iri taslamalary durmuşa geçirýär diýip, milli Liderimiz sözüni dowam etdi.
Hormatly Prezidentimiz Hazaryň tebigy gurşawynyň ekologiýa abadançylygyny hojalyk işiniň we tehnogen ýagdaýlaryň ýaramaz täsirinden goramak üçin anyk çäreleri görmegiň möhümdigine ünsi çekip, bu babatda teklip edilýän taslamanyň amala aşyrylmagynyň oňyn netijeleri berjekdigini aýtdy. Milli Liderimiz wise-premýeriň beýan eden teklibini makullap, oňa birnäçe görkezmeleri berdi.
Milli Liderimiz Türkmenistanyň halkara sergisine gatnaşmagynyň esasy maksadynyň diňe forumyň esasy mowzugy — “Geljegiň energiýasy” diýen mowzugy şöhlelendirmek däl-de, eýsem, “EKSPO—2017”-de Türkmenistanyň aýdyň, täsirli keşbini döretmekden ybaratdygyny belledi. Döwlet Baştutanymyz serginiň türkmen böleginiň şygary hökmünde “Tebigat — energiýanyň tükeniksiz çeşmesi” diýen şygary hem-de nyşanlaryň görnüşleriniň birini makullady. Döwlet Baştutanymyz bu çärä ýokary derejede taýýarlyk görmegiň möhümdigini belläp, wise-premýere birnäçe görkezmeleri berdi.
Milli Liderimiz Döwlet haryt-çig mal biržasynyň işi barada durup geçmek bilen, bu düzümiň öňünde durýan möhüm wezipelere ünsi çekdi. Ýurdumyzyň haryt öndürijileriniň önümlerini has işjeň ýerlemek maksady bilen köpçülikleýin habar beriş serişdelerinde hem-de dünýä bazarlarynda maglumat-marketing işi boýunça biržanyň netijeli işlemegini ýola goýmak esasy wezipeleriň hatarynda durýar. Döwlet Baştutanymyz bu ugurda anyk çäreleri görmegiň möhümdigini belläp, bu babatda birnäçe tabşyryklary berdi.
Soňra Ministrler Kabinetiniň Başlygynyň orunbasary S.Toýlyýew 20—21-nji iýulda Aşgabat şäherinde gestasion süýjüli diabet boýunça Merkezi Aziýanyň sebitleýin maslahatyny geçirmek hem-de Bütindünýä saglygy goraýyş guramasynyň Ýewropa sebitinde gyzzyrma keseliniň gaýtadan ýaýramagynyň öňüni almak boýunça Aşgabat Jarnamasyna gol çekmek, Türkmenistanyň zehinli ýaşlaryny daşary ýurtlaryň ýokary okuw mekdeplerine okuwa ugratmak barada hasabat berdi.
Häzirki wagtda Türkmenistan iri halkara guramalary hem-de abraýly sebit düzümleri bilen häzirki we geljekki nesiller üçin uly ähmiýete eýe bolan meseleler boýunça netijeli hyzmatdaşlygy ýola goýdy. Şu hyzmatdaşlygyň çäklerinde gestasion süýji diabetiniň öňüni almak boýunça bejeriş-öňüni alyş çärelerini guramak babatda giň möçberli işler alnyp barylýar. Enelere we çagalara edilýän lukmançylyk hyzmatlarynyň hiliniň ýokarlandyrylmagy netijesinde ene süýdi bilen iýmitlendirmek düzgünlerini üstünlikli ornaşdyrylan saglygy bejeriş, öňüni alyş edaralarynyň ählisi diýen ýaly, Bütindünýä saglygy goraýyş guramasynyň bilermenleri tarapyndan tassyklanan “Çagalara mähirli garaýyş hassahanasy” diýen ýokary derejä eýe boldular.
Mälim bolşy ýaly, Ýewropa sebitinde ýokanç däl keselleriň öňüni almak we olaryň garşysyna göreşmek boýunça 2013-nji ýylyň 3—4-nji dekabrynda geçirilen Ýewropa sebitiniň ministrler maslahatynda Aşgabat Jarnamasy kabul edildi. Ol ýurdumyzyň bu kesellere garşy göreşmekde tagallalary birleşdirmek ýörelgesine ygrarlydygyny tassyklady.
Şunuň bilen baglylykda, 20—21-nji iýulda Saglygy goraýyş we derman senagaty işgärleriniň güni mynasybetli Aşgabatda gestasion süýjüli diabet boýunça sebit maslahatyny geçirmek teklip edilýär. Şeýle forumyň geçirilmegi daşary ýurtly myhmanlary milli lukmançylykda gazanylan üstünlikler bilen tanyşdyrmaga hem-de süýjüli diabetli göwreli aýallarda diabetiň öňüni almak meseleleri boýunça tejribe alyşmaga mümkinçilik berer.
Wise-premýer şeýle hem geçen ýylyň iýul aýynda Bütindünýä saglygy goraýyş guramasynyň Ýewropa sebitinde gyzzyrma keseliniň gaýtadan ýaýramagynyň öňüni almak boýunça geçirilen ýokary derejeli forumyň netijeleri boýunça kabul edilen Aşgabat Jarnamasyna türkmen tarapyndan gol çekilmegine hem-de Türkmenistanyň Prezidentiniň degişli buýrugynyň taslamasyny taýýarlamaga döwlet Baştutanymyz Gurbanguly Berdimuhamedowdan ygtyýar bermegini sorady.
Mälim bolşy ýaly, 2010-njy ýylda Türkmenistan gyzzyrmadan azat ýurt hökmünde ykrar edildi. Munuň özi BSGG-niň ýörite güwänamasy bilen resmi taýdan tassyklanyldy. Biziň ýurdumyzyň gyzzyrma keseliniň öňüni almaga gönükdirilen giň möçberli çäreleriň birnäçesini üstünlikli durmuşa geçirip, sebitde ýaýran beýleki keselleriň köpüsiniň öňüni almaga döwlet derejesinde çemeleşýändigini dünýä bileleşigine görkezendigini bellemelidiris. Munuň üçin ýurdumyz Bütindünýä saglygy goraýyş guramasynyň degişli halkara güwänamalaryna mynasyp boldy.
Soňra wise-premýer türkmen talyplaryny daşary ýurtlara okuwa ugratmak bilen baglanyşykly meseleler barada hasabat berdi. Milli ykdysadyýetimiziň dürli pudaklary üçin ýokary hünärli işgärleri taýýarlamak maksady bilen, hökümetara ylalaşyklaryna laýyklykda, ýurdumyzyň ýaşlary daşary ýurtlaryň ýokary okuw mekdeplerine okuwa iberilýär we türkmen talyplarynyň sany ýylsaýyn artýar.
Wise-premýer ýurdumyzyň ministrlikleriniň we pudak edaralarynyň ýokary hünärli işgärlere bolan islegleriniň öwrenilendigini, dürli okuw maksatnamalary boýunça okuwlar, hünärleri seçip almak hem-de okuw orunlarynyň sany bilen baglanyşykly meseleleriň üstünde işlenilendigini habar berdi.
Hormatly Prezidentimiz Gurbanguly Berdimuhamedow gestasion süýjüli diabet meseleleri boýunça sebit maslahatyny geçirmäge hem-de Ýewropa sebitinde gyzzyrma keseliniň gaýtadan ýaýramagynyň öňüni almak boýunça Aşgabat Jarnamasyna gol çekmäge rugsat berip, saglygy goraýşyň halkara ülňülerini üpjün etmek we epidemiologiýa gözegçiligini güýçlendirmek, sanjym işlerini geçirmek boýunça mundan beýläk-de netijeli işleriň alnyp barylmagynyň wajypdygyny nygtady.
Döwlet Baştutanymyz ýokary hünärli işgärleri taýýarlamak meselesine degip geçip, Berkarar döwletimiziň bagtyýarlyk döwrüniň möhüm wezipelerini çözmek boýunça öňde durýan işleriň geriminiň uludygyny nazara almak bilen, bu meselä aýratyn üns bermegi tabşyrdy.
Şeýle hem wise-premýere ilatyň saglygyny berkitmek hem-de raýatlara ýokary hilli lukmançylyk hyzmatlaryny etmek boýunça ýaýbaňlandyrylan işleriň çäklerinde Ahal hem-de Lebap welaýatlarynyň çäklerinde döwrebap şypahanalary gurmak tabşyryldy.
Hormatly Prezidentimiz Gurbanguly Berdimuhamedow milletiň saglygynyň ýurdumyzyň baş baýlygydygyny, döwletimiziň gülläp ösmeginiň esasydygyny aýdyp, Türkmenistanda saglygy goraýyş ulgamynyň döwlet syýasatynyň ileri tutulýan ugurlarynyň hataryna çykarylandygyny belledi. Ýurdumyzda üstünlikli amala aşyrylýan “Saglyk” Döwlet maksatnamasynyň, Türkmenistanyň şypahana gulluklaryny ösdürmek boýunça milli maksatnamanyň we beýleki möhüm ähmiýetli maksatnamalaryň çäklerinde tutuş ýurdumyz boýunça keselleri bejeriş-öňüni alyş edaralary gurulýar, «Baýramaly», «Mollagara», «Arçman», şeýle hem «Ýylysuw» we «Farap» ýaly meşhur şypahanalaryň durky täzelenýär hem-de döwrebaplaşdyrylýar. Munuň özi bu şypahanalaryň ildeşlerimiziň saglygyny dikeltmek boýunça döwrebap hem-de kaşaň merkezlere öwrülmegini üpjün etdi. Bu şypahanalar häzirki döwürde ýokary tehnologiýaly hyzmatlary boýunça dünýä ülňülerine doly laýyk gelýär.
Şeýlelikde, ýurdumyzda döredilýän şypahana bejeriş ulgamy ilatyň saglygyny berkitmegiň umumy düzgüniň bir bölegi bolup, özüne ýurdumyzyň hem-de daşary ýurtlaryň iň gowy tejribelerini birleşdirýär. Ýurdumyzyň ajaýyp tebigy şertleri, melhemlik mineral suwlary we beýleki bejeriş serişdeleri köp kesellerden saplanmaga, ilatymyzyň saglygyny has-da berkitmäge ýardam edýär.
Mundan başga-da, Köýtendagyň gözelligi bilen tapawutlanýan ajaýyp ýerleri diňe syýahatçylaryň däl-de, eýsem, dünýäniň ähli künjeklerinden bolan alymlaryň ünsüni özüne çekýär. Şol ýerleriň hatarynda dinozawryň aýak yzlary, Kyrkgyz gowagy, Umbar jülgesindäki Gatakar, Gaýnarbaba melhem suwunyň çeşmesi, karst kölleri we gowaklary, pisse jeňňellikleri, şeýle hem haýwanlaryň we guşlaryň seýrek duş gelýän görnüşleri bar. Häzirki wagtda Köýtendagyň täsin ösümlik we haýwanat dünýäsi bilen tanyşdyrmak hem-de bu sebitde döwrebap, ýokary derejeli we bäsleşige ukyply halkara syýahatçylyk toplumyny döretmek maksadynda giň gerimli işler alnyp barylýar. Ol güneşli ülkämiziň tebigatyny aýawly saklamak we dünýä ýaýmak, syýahatçylygy ösdürmek babatda aýratyn gyzyklanma döredýär.
Ministrler Kabinetiniň Başlygynyň orunbasary A.Garajaýew 12—14-nji maýda Magtymguly Pyragynyň we Döwletmämmet Azadynyň Eýran Yslam Respublikasynda ýerleşýän aramgähine zyýaraty guramak boýunça alnyp barylýan işler barada hasabat berdi.
Şu ýyl zyýarat etmek üçin jemgyýetçilik guramalarynyň wekillerinden, döredijilik işgärlerinden, alymlardan, bilim we habar beriş serişdeleri ulgamynyň işgärlerinden, hormatly ýaşululardan ybarat bolan wekiliýeti dostlukly ýurda ibermek meýilleşdirilýär. 12-nji maýda Balkan welaýatynyň Magtymguly etrabyndaky Magtymguly Pyragy muzeýine baryp görmek, 13-nji maýda Eýran Yslam Respublikasynda beýik akyldar şahyrlaryň aramgähine baryp, milli däp-dessurlarymyza laýyklykda, aýat-töwir okamak göz öňünde tutulýar.
Hormatly Prezidentimiz Gurbanguly Berdimuhamedow hasabaty diňläp, däbe öwrülen zyýaratyň türkmen halkynyň öz beýik ogullaryna — ynsanperwer şahyrlaryna, Watanyň wepaly ogullaryna, milli ruhy beýan edijilere çuňňur hormatyň nyşanydygyny belledi. Döwlet Baştutanymyz türkmen-eýran ynsanperwer gatnaşyklarynyň iki döwletiň arasyndaky hoşniýetli goňşuçylyk gatnaşyklaryny berkitmegiň, türkmen nusgawy şahyrlarynyň döredijiligini, iki halkyň özboluşly taryhy-medeni mirasyny öwrenmek, aýawly saklamak we giňden wagyz etmek işinde olaryň ornuny berkitmegiň aýrylmaz şerti hökmünde ähmiýetini belläp, döwlet Baştutanymyz wise-premýere halkara çärelerini ýokary derejede guramagy, zyýarat etmek üçin ähli şertleri üpjün etmegi tabşyrdy.
Milli Liderimiz şeýle hem wise-premýere Konstitusiýa we Magtymguly Pyragynyň şygryýet güni mynasybetli beýik şahyryň dogduk mekany Magtymguly etrabynda giň möçberli baýramçylyk dabaralaryny — beýik söz ussadynyň hormatyna edebi okaýyşlar, bäsleşikler, sergiler, konsertler we beýleki medeni-köpçülikleýin çäreleri geçirmek babatda anyk tabşyryklary berdi.
Ministrler Kabinetiniň Başlygynyň orunbasary E.Orazgeldiýew oba hojalygynda özgertmeleriň geçirilişi, welaýatlarda möwsümleýin oba hojalyk işleriniň alnyp barlyşy barada hasabat bermek bilen, ýurdumyz boýunça jemi 545 müň gektar meýdanda gowaça ekişiniň geçirilendigini aýtdy. Gowaça ekilen ýerleriň 304 müň gektardan gowragynda endigan gögeriş alnyp, degişli agrotehniki işler geçirilýär.
Şunuň bilen birlikde, güýzlük bugdaý ideg işleri dowam edip, ösüş suwuny tutmak, mineral dökünler bilen iýmitlendirmek hem-de haşal otlara garşy göreşmek çäreleri alnyp barylýar. Hasyly çalt we ýitgisiz ýygnamak boýunça galla oragy möwsümine taýýarlyk işleri utgaşykly geçirilýär. Möwsümde täze tehnikalar — “John Deere W540” kysymly däne ýygnaýjy kombaýnlar işlediler, olaryň birinji tapgyry, 50-ä golaýy ýurdumyza getirildi.
Türkmenistanyň Prezidenti Gurbanguly Berdimuhamedowyň Kararyna laýyklykda, şu ýyl Daşoguz we Lebap welaýatlarynda 18 müň 300 gektar meýdanda şaly ekmek meýilleşdirilip, häzirki wagtda demirgazyk welaýatda şaly ekişine guramaçylykly girişildi.
Wise-premýer ozal berlen tabşyryklaryň ýerine ýetirilişi barada hasabat bermek bilen, häzirki wagtda ýurdumyzyň degişli ministrlikleriniň we pudak edaralarynyň tejribeli hünärmenleriniň, alymlaryň hem-de welaýatlaryň häkimlikleriniň wekilleriniň gatnaşmagynda oba hojalygynda amala aşyrylýan özgertmeleri çaltlandyrmak boýunça degişli teklipler taýýarlanylýar.
Hormatly Prezidentimiz hasabaty diňläp, obasenagat toplumyny has-da ösdürmek, ýurdumyzda dürli oba hojalyk önümleriniň öndürilýän möçberlerini artdyrmak boýunça wezipeleriň möhümdigini belledi.
Döwlet Baştutanymyz wise-premýere möwsümleýin meýdan işlerini geçirmek bilen bagly birnäçe anyk tabşyryklary berip, galla oragynda işlediljek kombaýnlara tehniki taýdan hyzmat etmek, ýygnalan hasyly ammarlara we elewatorlara bökdençsiz daşamak, gallaçylar bilen hasaplaşyklary öz wagtynda geçirmek baradaky meselelere aýratyn üns bermegi tabşyrdy.
Ministrler Kabinetiniň mejlisinde döwlet durmuşynyň beýleki käbir möhüm meselelerine hem garaldy we olar boýunça degişli çözgütler kabul edildi.
Hormatly Prezidentimiz Gurbanguly Berdimuhamedow mejlisi jemläp, oňa gatnaşyjylara berk jan saglyk, maşgala abadançylygyny, Sagdynlygyň we ruhubelentligiň ýylynda uly üstünlikleri arzuw etdi.
Türkmenistanyň Döwlet habarlar agentligi


c: text/html

text:
Türkmen döwlet habarlar agentligi (TDH) / 16.02.2018 /
Hormatly Prezidentimiz Gurbanguly Berdimuhamedow Ministrler Kabinetiniň giňişleýin mejlisini geçirdi. Onda halkymyzyň abadançylygynyň üpjün edilmegine gönükdirilen döwletimiziň içeri we daşary syýasatynyň ileri tutulýan meseleleriniň birnäçesine, şeýle hem käbir resminamalaryň taslamalaryna garaldy. Giňişleýin mejlise käbir welaýatlaryň, şäherleriň we etraplaryň häkimleri, ýokary okuw mekdepleriň rektorlary, köpçülikleýin habar beriş serişdeleriniň we jemgyýetçilik guramalarynyň ýolbaşçylary hem-de beýleki ýolbaşçylar çagyryldy.
Hormatly Prezidentimiz mejlisiň gün tertibine geçip, Ministrler Kabinetiniň Başlygynyň orunbasary M.Babaýewe söz berdi. Wise-premýer Türkmenistan — Owganystan — Pakistan — Hindistan gaz geçirijisiniň owgan böleginiň düýbüni tutmak çäresine görülýän taýýarlyk işleri barada hasabat berdi.
Milli Liderimiz hasabaty diňläp, ýurdumyzyň energiýa serişdelerini dünýä bazarlaryna çykarmagyň köpşahaly ulgamyny döretmegiň, olaryň halkara ugurlarynyň ygtybarlylygyny we goraglylygyny üpjün etmegiň Türkmenistanyň energetika syýasatynyň möhüm ugurlarynyň biridigini belledi. Munuň özi ýurdumyzyň ählumumy energetika howpsuzlygynyň täze binýadyny döretmäge, giň möçberli halkara energetika taslamalarynyň, şol sanda TOPH taslamasynyň durmuşa geçirilmegine gönükdirilen daşary syýasat başlangyçlarynda öz beýanyny tapýar.
Döwlet Baştutanymyz Gurbanguly Berdimuhamedow TOPH gaz geçirijiniň şeýle taslamalaryň biri bolup durýandygyny belläp, öňümizdäki çäreleriň ýokary guramaçylyk derejesini üpjün etmek barada wise-premýere degişli görkezmeleri berdi.
Soňra Ministrler Kabinetiniň Başlygynyň orunbasary D.Amangeldiýew Türkmenistan — Owganystan — Pakistan elektrik geçirijisiniň düýbüni tutmak çäresine görülýän taýýarlyk, 2018-nji ýylda iri önümçilik we durmuş maksatly binalaryň hem-de desgalaryň gurluşygyny bellenen möhletlerde we ýokary hilli tamamlamak hem-de ulanmaga tabşyrmak hakyndaky buýrugyň taslamasy barada, şeýle hem Aşgabat şäheriniň çäginde baglara ideg etmek boýunça alnyp barylýan işler barada hasabat berdi.
Wise-premýer ýurdumyzda 2018-nji ýylda ulanmaga beriljek desgalaryň maksatnamasy barada hasabat berip, milli Liderimiziň garamagyna degişli resminamalary hödürledi. Oňa laýyklykda, şu ýyl dürli maksatly desgalaryň 65-si gurlup, ulanmaga berler.
Hormatly Prezidentimiz Gurbanguly Berdimuhamedow hasabaty diňläp, Türkmenistan — Owganystan — Pakistan elektrik geçirijisiniň çekilmeginiň hoşniýetli goňşuçylyk gatnaşyklarynyň, parahatçylykly ösüşiň, özara bähbitli we deňhukukly hyzmatdaşlygyň bähbidine türkmen energiýa serişdelerini dünýäniň sarp edijilerine ibermek boýunça işleriň täze tapgyrynyň başlanjakdygyny aýtdy we wise-premýere dabarany ýokary guramaçylyk derejesinde geçirmek boýunça birnäçe tabşyryklary berdi.
Hormatly Prezidentimiz Türkmenistanda amala aşyrylýan giň möçberli şähergurluşyk maksatnamasynyň möhüm wezipesine ünsi çekip, her bir taslamany işläp taýýarlamaga döredijilikli çemeleşmegiň wajypdygyny belledi. Çünki, amala aşyrylýan özgertmeleriň esasy maksady türkmenistanlylaryň abadançylygyny has-da ýokarlandyrmakdan ybaratdyr.
Milli Liderimiz baglara ideg etmek boýunça görülýän çäreler barada aýdyp, toplumlaýyn işleriň daşky gurşawy goramak ulgamynda wezipeleri çözmäge, türkmenistanlylaryň ýaşaýyş-durmuşy üçin amatly şertleri döretmäge ýardam etmelidigini belledi we bu babatda wise-premýere anyk tabşyryklary berdi.
Ministrler Kabinetiniň Başlygynyň orunbasary B.Abdyýewa 23-nji we 26-njy fewralda geçiriljek Türkmenistan — Owganystan — Pakistan — Hindistan gaz geçirijisiniň owgan böleginiň, Türkmenistan – Owganystan — Pakistan elektrik geçirijisiniň, şu ugur boýunça optiki-süýümli aragatnaşyk ulgamynyň gurluşygynyň başlanmagy, Owganystandaky Turgundy menzilinde Serhetabat — Turgundy täze demir ýolunyň, Lebap welaýatynda Halkara howa menziliniň açylmagy hem-de Beýik Ýüpek ýolunyň ugry boýunça “Amul — Hazar 2018” halkara awtorallisine, welosiped we ylgaw ýaryşlaryna badalga bermek mynasybetli medeni çärelere taýýarlyk görlüşi barada hasabat berdi.
TOPH gaz geçirijisiniň taslamasyny durmuşa geçirmek bilen baglanyşykly dabaralara giň medeni-köpçülikleýin çäreler bagyşlanýar. Ýurdumyzyň ähli welaýatlarynyň folklor toparlarynyň çykyşlarynda Beýik Ýüpek ýolunyň taryhy aýdyň beýan ediler. Döredijilik toparlary türkmen halkynyň myhmansöýerlik däplerini, baýramçylyk dessurlaryny, milli tagamy taýýarlamagyň aýratynlyklaryny, el işlerini, milli sport çärelerini we ýazky meýdan işlerini beýan ederler. Sergi toplumlarynda milli şekillendiriş we amaly-haşam sungatynyň ajaýyp nusgalary görkeziler. Şeýle hem Owganystanyň, Pakistanyň we Hindistanyň amaly-haşam sungatynyň sergisi meýilleşdirilýär.
Hormatly Prezidentimiz Türkmenistanyň daşary syýasatynda möhüm orun eýeleýän, şeýle hem jemgyýetçilik aňyny kemala getirmekde, ýaşlary watansöýüjilik ruhunda terbiýelemekde medeniýet ulgamyna möhüm ornuň degişlidigini belläp, ähli meýilleşdirilen çäreleriň ýokary guramaçylyk derejesiniň üpjün edilmelidigini aýtdy we bu babatda wise-premýere birnäçe tabşyryklary berdi .
Ministrler Kabinetiniň Başlygynyň orunbasary P.Agamyradow “Amul—Hazar 2018” halkara awtorallisini, wewelosiped we ylgaw ýaryşlaryny guramaçylykly geçirmäge görülýän taýýarlyk barada hasabat berdi. Bellenilişi ýaly, halkara sport hyzmatdaşlygyny pugtalandyrmak, köpçülikleýin bedenterbiýe-sagaldyş we olimpiýa hereketini, sagdyn-durmuş ýörelgesini giňden wagyz etmek maksady bilen, bu sport ýaryşlary barada jikme-jik habar berildi. Şeýle hem şu ýylda ýurdumyzda geçiriljek halkara ähmiýetli iri sport çäreleri barada aýdyldy.
Hormatly Prezidentimiz Gurbanguly Berdimuhamedow hasabaty diňläp, bedenterbiýäni we sporty ösdürmegiň döwlet syýasatymyzyň ileri tutulýan möhüm ugurlarynyň biridigine ünsi çekdi. Milli Liderimiz bu syýasatyň, ilkinji nobatda, mähriban halkymyzyň saglygyny berkitmäge, berk we ruhy taýdan sagdyn ýaş nesli terbiýelemäge, olimpiýa hereketini köpçülikleýin we giňden ornaşdyrmaga gönükdirilendigini belledi. Şu maksatdan ugur alnyp, bedenterbiýäni we sporty geljekde-de ösdürmegiň, ussat türgenleri taýýarlamagyň toplumlaýyn özgertmelerine badalga berildi. Döwlet Baştutanymyz bular barada aýtmak bilen, wise-premýere Beýik Ýüpek ýoly ugry boýunça geçiriljek ýaryşlaryň ählisine ykjam taýýarlyk görmek we olary ýokary guramaçylyk derejesinde guramak boýunça tabşyryklary berdi.
Ministrler Kabinetiniň Başlygynyň orunbasary B.Annameredow Türkmenistan — Owganystan — Pakistan optiki süýümli aragatnaşyk ulgamynyň düýbüni tutmak çäresine, şeýle hem Türkmenabadyň Halkara howa menziliniň açylyş dabarasyna görülýän taýýarlyk barada hasabat berdi.
Hormatly Prezidentimiz Gurbanguly Berdimuhamedow hasabaty diňläp, Türkmenistanda ýokary halkara ölçeglerine laýyk gelýän kämil aragatnaşyk ulgamynyň döredilendigini belledi. Diňe bir Merkezi Aziýa sebitinde däl, eýsem, Gündogar bilen Günbatary, Demirgazyk bilen Günortany baglanyşdyrýan bölüm bolup durýan we milli ykdysadyýetimiziň möhüm pudagy bolan aragatnaşyk ulgamynyň mundan beýläk-de ösdürilmegine goldaw berýän Aziýa — Ýewropa üstaşyr optik süýümli aragatnaşyk ulgamynyň ýurdumyzyň çäginden geçýän böleginiň gurluşygynyň wajyp ähmiýeti bardyr.
Milli Liderimiz pudaklaýyn taslamalary durmuşa geçirmekde ýokary netijeli, ygtybarly enjamlary we serişdeleri ulanmagyň wajypdygyny belledi hem-de wise-premýere bu babatda birnäçe anyk görkezmeleri berdi.
Döwlet Baştutanymyz Türkmenabat şäherinde gurlan täze Halkara howa menziliniň sebit ulag-üstaşyr ulgamyny döretmegiň möhüm bölegi hökmündäki ähmiýetini nygtap, açylyş dabarasynyň ýokary guramaçylyk derejesiniň üpjün edilmegi boýunça wise-premýere tabşyryklary berdi.
Soňra Ministrler Kabinetiniň Başlygynyň orunbasary, daşary işler ministri R.Meredow ýurdumyzyň Daşary işler ministrliginiň Türkmenistan —Owganystan — Pakistan — Hindistan transmilli gaz geçirijisiniň owgan böleginiň düýbüni tutmak bilen baglanyşykly halkara ähmiýetli çärelere taýýarlyk görlüşi barada hasabat berdi.
Döwlet Baştutanymyz ýurdumyzyň oňyn Bitaraplyk, “Açyk gapylar” hem-de netijeli hyzmatdaşlyk ýörelgelerine esaslanýan daşary syýasat ugruny durmuşa geçirmek bilen, umumy bähbitlere laýyk gelýän netijeli halkara gatnaşyklaryny pugtalandyrmaga saldamly goşant goşýandygyny belledi. Şu maksatlar bilen Türkmenistan daşary ýurtly hyzmatdaşlar bilen bilelikde sebit we dünýä möçberinde durnukly ösüş wezipelerini çözmäge ýardam edýän iri düzümleýin taslamalary üstünlikli durmuşa geçirýär. Şunuň bilen baglylykda, milli Liderimiz öňümizdäki çäreleriň möhüm ähmiýetini belläp, wise-premýere, daşary işler ministrine bu çäreleriň ýokary guramaçylyk derejesinde geçirilmegini üpjün etmegi tabşyrdy.
Ministrler Kabinetiniň Başlygynyň Lebap welaýatyna gözegçilik edýän orunbasary K.Durdymyradow 2018-nji ýylyň “Türkmenistan — Beýik Ýüpek ýolunyň ýüregi” diýlip yglan edilmegi mynasybetli 26-njy fewralda Türkmenabat şäherinde geçiriljek çärelere görülýän taýýarlyk barada hasabat berdi.
Hormatly Prezidentimiz Gurbanguly Berdimuhamedow hasabaty diňläp, Beýik Ýüpek ýolunyň mirasyny we onuň bilen bagly milli taryhy-medeni gymmatlyklary giňden wagyz etmäge gönükdirilen “Amul — Hazar 2018” halkara sport çäreleriniň ähmiýetini nygtady. Döwlet Baştutanymyz özüne medeni we sagdynlyk ýörelgelerini birleşdirýän şeýle çäreleriň jemgyýetde sagdyn durmuş ýörelgesini berkarar etmäge ýardam etjekdigini, ülkäni öwrenişiň ösdürilmegini höweslendirjekdigini, ýurdumyzyň taryhyna gyzyklanmany artdyrjakdygyny belledi.
Milli Liderimiz wise-premýeriň ünsüni sport çärelerini geçirmäge ykjam taýýarlyk görmegiň wajypdygyna çekip, bu babatda anyk tabşyryklary berdi.
Ministrler Kabinetiniň Başlygynyň orunbasary E.Orazgeldiýew döwlet Baştutanymyzyň ozal beren tabşyryklarynyň ýerine ýetirilişi, ýurdumyzda alnyp barylýan möwsümleýin oba hojalyk işleriniň ýagdaýy barada hasabat berdi. Häzirki döwürde ak ekinlere agrotehniki kadalara laýyk derejedäki zerur ideg işleri alnyp barylýar. Ösüş suwy tutulýar, ekinler mineral dökünler bilen iýmitlendirilýär.
Şunuň bilen birlikde ýerleri gowaça ekişine taýýarlamak işleri alnyp barylýar. Tohumçylyk hojalyklarynda toprak-howa şertlerini nazara almak bilen, gowaçalaryň dürli görnüşleriniň ekilmeli ýerleriniň meýilnamalary işlenip taýýarlanylýar.
Şeýle hem wise-premýer ilaty gök we bakja önümleri bilen üpjün etmegiň meseleleri boýunça hasabat berdi.
Hormatly Prezidentimiz Gurbanguly Berdimuhamedow ýurdumyzyň ekerançylyk meýdanlarynda geljekki bol hasylyň düýbüni tutmak boýunça amala aşyrylýan işleriň wajypdygyny belläp, olaryň ylmy esasda alnyp barylmagyny üpjün etmek boýunça birnäçe tabşyryklar berdi.
Ýurdumyzyň obasenagat toplumynda suw tygşytlaýjy tehnologiýalaryň giňden ornaşdyrylmagynyň möhümdigini belläp, döwlet Baştutanymyz ekerançylyk babatda uly üstünlikleri gazanan şöhratly pederlerimiziň köp asyrlyk tejribesini dikeltmek boýunça alnyp barylýan işleri dowam etmegi tabşyrdy. Edilýän tagallalaryň ýerlerden alynýan hasyly ýokarlandyrmaga, pudagyň ägirt uly mümkinçiliklerini doly durmuşa geçirmäge mümkinçilik berjekdigini aýdyp, hormatly Prezidentimiz obasenagat toplumynyň işini ylmy esasda ilerletmek boýunça oňyn tabşyryklary berdi.
Şeýle hem milli Liderimiz ilatyň özümizde öndürilen gök we bakja önümleri bilen üpjünçiligi meseleleriniň yzygiderli gözegçilikde saklanmalydygyny belläp, bu babatda wise-premýere birnäçe anyk görkezmeleri berdi.
Ministrler Kabinetiniň Başlygynyň orunbasary O. Gurbannazarow gözegçilik edýän düzümlerinde alnyp barylýan işleriň ýagdaýy we Türkmenistanyň degişli düzümleriniň Senagatçylar we telekeçiler birleşmesi bilen bilelikde içerki sarp edijileri ýokary hilli harytlar bilen üpjün etmek, ykdysadyýetiň döwlete dahylly däl pudagyny giňeltmek, milli ösüşiň wajyp wezipelerini ýerine ýetirmekde olaryň mümkinçiliklerini we goşandyny ýokarlandyrmak boýunça ýaýbaňlandyrylan çäreler barada hasabat berdi.
Hormatly Prezidentimiz Gurbanguly Berdimuhamedow ýurdumyzyň söwda we telekeçilik ulgamynyň işini kämilleşdirmek, işewürligiň netijeliligini ýokarlandyrmak, ýurdumyzyň senagat toplumynyň bäsdeşlige ukyplylygyny kemala getirmekde hususy başlangyçlary höweslendirmek, bu ulgama öňdebaryjy tejribeleri ornaşdyrmak hem-de halkara hyzmatdaşlygyny işjeňleşdirmek babatda wise-premýere birnäçe görkezmeleri berdi.
Soňra Ministrler Kabinetiniň Başlygynyň orunbasary G.Myradow milli ykdysadyýetimiziň bäsdeşlige ukyplylygyny, döwlet eýeçiligindäki desgalary dolandyrmagyň netijeliligini ýokarlandyrmak, şeýle hem hususy pudagyň ornuny pugtalandyrmak maksady bilen, iş ýüzünde durmuşa geçirilýän çäreler barada hasabat berdi. Şunuň bilen baglylykda, ýurdumyzyň Maliýe we ykdysadyýet ministrliginiň degişli ministrlikler we pudak edaralary bilen bilelikde hususylaşdyrmaga degişli döwlet eýeçiligindäki kärhanalar we desgalar barada ministrlikler hem-de pudak edaralary bilen bilelikde alnyp barylýan işleriň netijeleri barada habar berildi.
Şeýle hem hasabatyň çäklerinde wise-premýer Türkmenistanyň “Maliýe we ykdysadyýet” ylmy-amaly žurnalynyň birinji sanynyň çapa taýýarlanandygy barada habar berildi.
Döwlet Baştutanymyz hasabaty diňläp, wise-premýerler G.Myradowa we D.Amangeldiýewe ýüzlenip, häzirki döwürde ýurdumyzyň telekeçileriniň köp sanly gurluşyk materiallaryny, gurluşyk işleri geçirilende zerur bolan ähli materiallary öndürmegi ýola goýandyklaryny belledi. Şunuň bilen baglylykda, milli Liderimiz ýurdumyzda alnyp barylýan gurluşyklary özümizde öndürilen materiallar bilen üpjün etmegi tabşyrdy. Hormatly Prezidentimiz Gurbanguly Berdimuhamedow gurluşyk işlerini alyp barmagy kämilleşdirmegiň, zähmeti guramagyň usullaryny döwrebaplaşdyrmagyň zerurdygyna ünsi çekip, wise-premýerlere bu babatda degişli tabşyryklary berdi.
Mejlisiň Başlygy A.Nurberdiýewa milli parlamentiň ýurdumyzyň kanunçylygyny döwrebaplaşdyrmak boýunça alyp barýan işleri barada habar berdi.
Döwlet Baştutanymyz habary diňläp, milli parlamentiň türkmen jemgyýetiniň hukuk esaslaryny mundan beýläk-de kämilleşdirmek, hakyky demokratik ýörelgeleri pugtalandyrmak boýunça geçirýän işleriniň aýratyn möhüm ähmiýetini nygtady.
Milli Liderimiziň belleýşi ýaly, Türkmenistan düýpli özgertmeler ýoluna düşmek bilen, kanunyň rüstemligini, jemgyýetiň iň belent gazananlary hökmünde raýatlaryň bähbitleriniň, hukuklarynyň we azatlyklarynyň goraglylygyny öz ösüşiniň möhüm ileri tutulýan ugurlarydygyny yglan etdi.
Döwlet Baştutanymyz iri halkara guramalary, ozaly bilen bolsa BMG bilen bilelikdäki möhüm taslamalaryň tutuş toplumy, şol sanda çaganyň hukuklaryny goramak, demokratiýa we hukuk, gender deňligi we häzirki zamanyň beýleki möhüm meseleleri boýunça mundan beýläk-de hyzmatdaşlykly toplanylan oňyn tejribäniň peýdalanylmagynyň zerurdygyna ünsi çekdi.
Soňra döwlet Baştutanymyz ýurdumyzyň jemgyýetçilik guramalarynyň ýolbaşçylaryna ýüzlenip, bu düzümleriň agzalarynyň alyp barýan işleriniň döwletimizde jemgyýetçilik-syýasy çäreleri işjeňleşdirmekde möhüm ähmiýetiniň bardygyny belledi. Şunuň bilen baglylykda, olar halkyň arasynda bolup, döwlet derejesinde amala aşyrylýan asylly işleriň ähmiýetini we kabul edilýän kanunçylyk namalarynyň, çözgütleriň mazmunyny giňden düşündirmek işlerini yzygiderli alyp barmalydyrlar.
Şeýle hem hormatly Prezidentimiz mejlisiň dowamynda Mary hem-de Lebap welaýatlarynda geçirilmegi meýilleşdirilýän giň möçberli çäreleriň taryhy ähmiýete eýedigini belläp, ýurdumyzyň durmuşynda aýratyn ähmiýeti bolan şanly wakalaryň ýokary guramaçylyk derejesiniň üpjün edilmegi babatda Mary hem-de Lebap welaýatlarynyň häkimlerine birnäçe anyk tabşyryklary berdi. Meýilleşdirilen çäreleriň ýokary derejede geçirilmeginde welaýatlaryň ähli düzümleriniň utgaşykly işi ýola goýulmalydyr.
Döwlet Baştutanymyz içeri işler ministri I.Mulikowa ýüzlenip, “Amul —Hazar 2018” dakar derejeli halkara awtomobil rallisine ak pata bermek bilen baglanyşykly ähli taýýarlyk çäreleriň ýokary derejede geçirilmegi we bu ýaryşlary sentýabr aýynda ýokary guramaçylykly tamamlamak boýunça taýýarlyk işlerini degişli derejede ýola goýmagy tabşyrdy.
Mejlisiň dowamynda hormatly Prezidentimiz Gurbanguly Berdimuhamedow ýygnananlara ýüzlenip, ýakyn geljek üçin wezipeleri belledi.
Milli Liderimiziň belleýşi ýaly, Aziýa sebiti boýunça goňşy ýurtlarymyz bilen hyzmatdaşlygy pugtalandyrmak Bitarap döwletimiziň daşary syýasatynyň esasy ugurlarynyň biri bolup durýar. Şoňa görä-de, biz abraýly halkara we sebit guramalarynyň çäklerinde hem köptaraplaýyn esasda depginli ösdürilýän döwletara gatnaşyklaryny ýokary derejede saklamaga gönükdirilen işleri alyp barýarys. Şeýle hem, sebitimizde energetika, ulag we kommunikasiýa ulgamlarynda giň gerimli taslamalary durmuşa geçirmek boýunça netijeli işleri geçirýäris.
Häzirki döwürde biz Türkmenistan — Owganystan — Pakistan — Hindistan gaz geçirijisiniň hem-de beýleki möhüm taslamalaryň, hususan-da, energetika we aragatnaşyk, ulag - kommunikasiýa ulgamlaryndaky taslamalaryň amala aşyrylmagyna aýratyn ähmiýet berýäris. Beýleki ýurtlaryň ýolbaşçylarynyň gatnaşmagynda 23-nji fewralda biziň bilelikde düýbüni tutjak, Aziýa ýurtlaryna türkmen tebigy gazyny eltjek Türkmenistan — Owganystan —Pakistan — Hindistan gaz geçirijisiniň gurluşygy Garaşsyz, Bitarap döwletimiziň taryhyna altyn harplar bilen hemişelik ýazylar diýip, hormatly Prezidentimiz belledi.
Asyryň bu iri gaz geçirijisi sebitiň ýurtlarynyň ykdysady taýdan ösmegine uly itergi berer. Müňlerçe täze iş orunlaryny açmaga mümkinçilik döreder. Elektrik energetikasy, ulag-kommunikasiýa we ýaşaýyş-durmuş maksatly üpjünçilik ulgamlaryny emele getirmäge ýardam eder. Elektrik geçiriji ulgamlaryň çekilmegi bolsa, Türkmenistan — Owganystan — Pakistan — Hindistan gaz geçirijisiniň ähli desgalaryndan başga-da, sebitiň ýurtlaryny elektrik energiýasy bilen kadaly üpjün etmäge hem mümkinçilik berer. Owganystanyň üsti bilen Pakistana we Aziýanyň beýleki döwletlerine elektrik energiýasyny eksport etmäge şert döreder. Bu ýurtlaryň hökümetleri şol taslamanyň çaltrak durmuşa geçirilmegine gyzyklanma bildirýändiklerini öň beýan etdiler diýip, milli Liderimiz aýtdy.
Biziň Garaşsyz Watanymyzyň Merkezi Aziýa sebitinde, Beýik Ýüpek ýolunyň merkezinde esasy halka, Gündogar bilen Günbataryň, Demirgazyk bilen Günortanyň arasynda örän möhüm maglumat - kommunikasiýa köprüsi hökmünde ykrar edilmegi halkara ölçeglerine laýyk gelýän we maglumat alyşmagyň ýokary hilini üpjün edýän telekommunikasiýa ulgamyny mundan beýläk-de ösdürmäge ýardam eder.
Ýokarda sanalyp geçilen taslamalaryň üstünlikli amala aşyrylmagy tebigy gazyň, elektrik energiýasynyň, senagat harytlarynyň we maglumatlaryň üstaşyr geçirilmeginden alynjak serişdeleriň hasabyna Owganystanyň býujetine köp möçberde girdeji getirer. Biziň sebitimizde ýaşaýan halklaryň bähbidine durnuklylygyň we yzygiderli durmuş-ykdysady ösüşiň möhüm şerti bolar diýip, hormatly Prezidentimiz belledi.
Fewral aýynyň 26-synda geçiriljek ikinji çäre hem ýurdumyzyň durmuşynda taryhy wakadyr diýip, döwlet Baştutanymyz sözüni dowam etdi. Garaşsyz döwletimiziň alyp barýan sagdyn durmuş kadalaryny goldamak, sporty, şol sanda köpçülikleýin sporty ösdürmek baradaky syýasaty özüniň oňat netijelerini berýär. Muňa türgenlerimiziň halkara ýaryşlarynda baýrakly orunlary ýygy - ýygydan eýeleýändikleri aýdyň şaýatlyk edýär.
Siziň bilşiňiz ýaly, biz V Aziýa oýunlaryny ýokary derejede geçirdik. Bu oýunlarda türgenlerimiz medallaryň sany boýunça birinji orny eýelemegi başardylar. Ýakyn günlerde geçiriljek ylgaw we welosipedli ýaryşlar, Dakar derejesinde geçiriljek halkara awtoralli bäsleşigi, agyr atletika boýunça dünýä çempionaty hem ýurdumyzyň sport durmuşynda taryhy wakalara öwrüler. Berkarar döwletimizde sportuň bu ugurlaryny ösdürmäge uly itergi berer.
Geçen ýyl Ýaşulularyň maslahatynda tassyklanan 2018 — 2024-nji ýyllarda ýurdumyzy durmuş-ykdysady taýdan ösdürmegiň Prezident maksatnamasyna, Garaşsyz döwletimizi senagat taýdan ösdürmegiň maksatnamasyna laýyklykda, biz ýaňy-ýakynda aýna we aýna önümlerini öndürýän iri kärhanany işe girizdik. Nesip bolsa, 26-njy fewralda täze Türkmenabat Halkara howa menzilini hem dabaraly açyp, ulanmaga bereris.
Ulag gatnawlarynyň köpelmegi bolsa, ýerasty baýlyklary örän köp bolan Lebap welaýatynyň mundan beýläk-de çalt depginler bilen ösmegini üpjün eder. Ýurdumyzy senagat taýdan ösdürmek hem ata Watanymyzy agrar ýurt bolanlygyndan, senagat taýdan ösen döwlete öwürmäge mümkinçilik berer.
23-nji we 26-njy fewralda meýilleşdirýän çärelerimiziň biziň üçin möhüm ähmiýeti bar. Hemişe bolşy ýaly, bu çäreleri hem biz örän ýokary derejede geçirmelidiris.
Hormatly Prezidentimiz Gurbanguly Berdimuhamedow 18-nji fewralda – ýekşenbe güni ýurdumyzda Türkmenistanyň diplomatik işgärleriniň gününiň giňden bellenilip geçilýändigini aýdyp, ýurdumyzyň diplomatlary Garaşsyz, Bitarap Watanymyzyň dünýädäki abraýyny has-da artdyrmak ugrunda uly işleri bitirýärler diýip belledi.
Biziň döwletimiz özüniň hemişelik Bitaraplyk ýörelgelerine pugta eýerýär. Şundan ugur alyp, dünýäde syýasy, söwda-ykdysady we medeni-ynsanperwer gatnaşyklary ösdürmäge uly goşant goşýar diýip, milli Liderimiz sözüni dowam etdi. Türkmenistan oňyn bitaraplyk syýasatyndan ugur alyp, dürli ýurtlar we abraýly halkara guramalary bilen ýakyndan hyzmatdaşlyk edip gelýär. Bütin dünýäde parahatçylygy berkitmek, dost-doganlyk gatnaşyklaryny ösdürmek ugrunda ähli tagallalary edýär. Şu maksat bilen, möhüm ähmiýetli başlangyçlary öňe sürýär.
Eziz Watanymyzyň alyp barýan hoşniýetli goňşuçylyga, bütin dünýäde howpsuzlygy we parahatçylygy, durnukly ösüşi berkitmäge, özara bähbitli hyzmatdaşlygy ösdürmäge gönükdirilen içeri we daşary syýasatyny dünýä ýaýmakda ýurdumyzyň diplomatlarynyň uly orny bar.
Milli Liderimiz ýygnananlary we olaryň üsti bilen ýurdumyzyň ähli diplomatlaryny ýetip gelýän Türkmenistanyň diplomatik işgärleriniň güni mynasybetli tüýs ýürekden gutlady.
Hormatly Prezidentimiz Gurbanguly Berdimuhamedow Ministrler Kabinetiniň giňişleýin mejlisini jemläp, oňa gatnaşyjylara berk jan saglyk, maşgala abadançylygyny hem-de uly üstünlikler, “Türkmenistan — Beýik Ýüpek ýolunyň ýüregi” diýlip yglan edilen ýylda berkarar Watanymyzyň ähli halkyna gülläp ösüş arzuw etdi.

robotstxt: allowed

filter: keep


text:
TM HYZMAT
APK programmalar
Ady: CM Laucnher 3D
Agramy: 16,72 mb
Platforma:APK
Programma hakda: Bu programmanyň kömegi bilen smartfonyňyzyň ýüzüne dürli temalar goýup bilersiňiz, şol sanda 3D temalar hem bardyr. Emma bir zady gözegne tutmak gerek şeýle owadan programmany ulanmak smartfona goşmaça agram salyp biler, netijede zarýadyň çalt gutarmagyna getirip biler! Umuman alsak programma özboluşly we owadan temalary hödürleýär, alyp göriň!
Salgysy: Play Market-da tap
Programma hakda maglumaty paýlaş:
Programma hakda pikirleriňizi paýlaşyp bilersiňiz! (diňe adyňyzy görkezseňiz ýeterlik)comments powered by HyperComments
TM HYZMAT-dan REKLAMA
-
DJ Yazzo
DJ, DJ producer, aýdym-sazlara we toý-dabaralar üçin DJ hyzmatlary...
-
BAGT ŞÄHER
-
Салон Красоты LAKSHMI
-
Салон Красоты HAIR ARTIST


text: Türkmenistanyň Gyzyl Ýarymaý Milli jemgyýetiniň “Ýangyn howpsuzlygy, howpy peseltmek we täsir etmek” taslamasynyň Daşoguz welaýat bölümi boýunça işgärleri çagalaryň tomusky dynç alyş möwsüminde hem ilatyň, aýratynda çagalaryň arasynda öňüni alyş wagyz işlerini yzygiderli geçirýärler. 2017- nji ýylyň awgust aýynyň 04-ne Daşoguz welaýatynyň “Bagtyýar nesil” sagaldyş we dynç alyş merkezinde dynç alýan çagalaryň arasynda geçirlen “Ýangyndan äge bol!” atly okuwlar muňa aýdyň mysaldyr. Çäräniň dowamynda çagalar ýangyn howpsuzlygy, adatdan daşary ýagdaýlarda özüňi alyp barmagyň düzgünleri we lukmandan deslapky ilkinji kömegi bermegiň usullary boýunça degişli bilimleri aldylar. Okuwlar gyzykly sorag –jogaplaryň üsti bilen geçirildi. Okuw sapagynyň jeminde has işjeňligi görkezen çagalar hormat hatlary we gymmat baha sowgatlar bilen sylaglandy.


text:
a) Iman. Muttaky adamyň ilkinji we esasy aýratynlygy iman eden bolmagydyr. Çünki iman takwanyň esasy, takwa bolsa imanyň binasydyr. Allanyň birligine iman etmedik adam dogry ýoly tapyp bilmez. Ahyret gününe iman etmek bolsa, Allatagalanyň jeza ýada sylag bermekdäki adalatyny şeksiz, şübhesiz kabul etmekdir. Dünýädäki berilýän jezalaryň ýa-da sylaglaryň doly manyda ýerine düşmeýändigine gözi ýeten adam, ahyrete bolan imanynyň saýasynda eden ýagşylyklaryna irde-giçde sylagyň beriljekdigine ynanar we bagtyýar ýaşar. Perişdelere edilen iman adamzadyň gaýyba bolan ynanjyny berkider. Kitaplara iman etmekligiň içine bolsa ähli pygamberlere berlen kitaplar we sahypalar girýändir. Kitaplar adamzadyň ýaşaýyş-durmuşyny düzgün-nyzama goýýan ylahy kanunlardyr.
b) Infak/Harçlamak. Takwa adam diňe özüni bilmän, eýsem Allatagalanyň özüne eçilen nygmatlaryndan garyndaşlara, mätäçlere, ýetimlere, ýolda galanlara we dilegçilere-de harçlar we bu nygmatlaryň olara-da ýetmegine üns berer.
ç) Namaz. Takwalaryň esasy aýratynlyklaryndan biri-de bäş wagt namaz okamagydyr. Olaryň bu aýratynlyklary Kurany Kerimde birnäçe ýerde habar berilýär.
d) Zekat. Mal-mülkiň hakyky eýesi Allatagaladyr. Ony islänine bol berer, isläninden gysar. Emlägiň adamzada bol berilmegi-de synagdyr, az berilmegi-de synagdyr. Özüne emläk bol berlen adam hiç haçan bu emlägiň hakyky eýesiniň Allatagaladygyny unutmaly däldir. Bu emlägiň zekatyny, sadakasyny hak eýeleri bolan garyplara, ýetimlere we mätäçlere gowuşdyrmalydyr. Özüni emlägiň adamlar arasyndaky deň paýlanyşygyna araçy goýlan hasaplamalydyr. Her pursat şeýle baýlygy özüne rowa gören Allatagala şükür etmelidir. Ahyreti üçin özüne sogap getirjek haýyrly işler etmeklige, ylmyň ýaýylmagyna, umumy halkyň bahbidine ýarajak saglyk öýi, ýol, köpri, agyz suw we ş.m. gurmaklyga çalyşmalydyr. Rysgaly gysylan-da elmydama Ýaradanyna şükür etmelidir. Bu onuň üçin synagdyr. Esasy zat Allatagalanyň razylygyny umyt edip, zahmet çekmekdir, Allatagaladan bereket dilemekdir.
e) Ähde wepa. Ähde wepa, berlen söze, edilen sözleşmelere uýmakdyr. Ähde wepa; şahs, maşgala, jemgyýet, millet we döwletler arasynda ygtybarlygyň gazanylmagy üçin ähmiýetli bir zatdyr. Takwa adam hem Alla hem-de ynsanlara beren sözünde berk durar.
f) Sabyr. Takwa ynsan, kynçylyklaryň garşysynda egsilmez, muşakgatlara garşy sabyrly bolar. Takwa, beýik Allanyň her bir kynçylykdan soňra bir ýeňillik bagyş ediljekdigini biler we sabyr eder. Kuranda munuň bilen baglanyşykly aýatlaryň manysy şeýle:
“Elif. Läm. Mim. Bu (Kuran) özüniň (hakykatdygyna) şek – şübhe bolmadyk we takwalar (Alladan gorkýanlar) üçin dogry ýoly (görkezýän) kitapdyr. Olar (takwalar) gaýyba ynanýarlar, namaz okaýarlar we Biziň özlerine beren rysgalymyzdan (Allah ýolunda) haýyr – sahawat edýärler. (Şeýle-de) olar (takwalar) saňa inderilene (Kurana) we senden öňki (pygamberlere) inderilen (kitaplara) ynanýarlar. Olar ahyrete (hem) doly ynanýarlar.” (Bakara sür. aýat 1-4)


text:
Önelgesizlik We Emeli Yoldan Göwrelilik
İlkinji gezek emeli yoldan göwrelilik bejergisi 1978-nji yylda edilmage başlady. Şol wagytdan bari emeli yoldan göwrelilik bejergisi ynanylmaz yagdayda ösyar. Her geçen gün edilyan ylmy işler we ösen tehnalaogiya bilen emeli yoldan göwrelilik bejergisi uly üsdünlük bilen dowam edyar.
Ayallarda göwrelilik mukdary has hem artyar,
yöne munun bilen birlikde saglyksyz yaşayyş bilen birlikde ynsanlarda önelgesizlik mukdary hem aytyar.
Dünya Saglyk Jemigiyetinin (DSJ) orta atan maglumatyna göra, 100 yyl mundan ön sperma sany bir millilitrde 100-120milyondy. Yöne hazirki wagytda sperma sany
15milyona çenli azaldy.
Her 100 sany jüwütlerin in az 15-de önelgesizlik howpy bilen garşylaşyar.
Önelgesizlige daş-töweregin tasiri ulydyr. Bular howwa, suw we daş-töwerekdaki hapalyk yaly yagdaylar önelgesizlikde uly rol oynayar. Mundan başgada zararly
imitlerin önelgesizlige uly yol açyar. Mundan başgada çenden aşa semizlik(obozite) şu döwrün in uly meselesi (keseli) bolup tanalyar. Bu sebapden önelgesizlik
mukdary artyar. Adamyn bedenindaki 10kg artykmaçlyk hem göwelilik yagdayyny azaltyar.
Bulardan başgada çilim yaly zyyanly maddalar hem göwrelilige zyyan beryar. Çilim yumurtalaryn hilini ve saglygyna zyyan beryar. Erkeklerde bolsa sperma sanyny we
saglygyny azaldyar. Mundan başgada jynsy yol bilen yokaşyan keseller ayallaryn turbalyklarynyn tykylmasyna sebap bolyar. Bu sebapden hem önelgesizlik howpy yüze
çykyar.
Önelgesizlik howpy 15(%) göterimine eyyedir. Saglyk işgarlerinin anyklamalaryna göra yurdumyzda 2miliyondan gowrrak jüwütlerimiz önelgesizlik bilen yüzleşyarler.
Göwreli bolmazlyk, önelgesizlik; bir yylyn dowamynda yzygider we goranmasyz yagdayda jynsy yakynlaşmasy bilen birlikde göwreli bolmayan bolsa, önelgesizlikdir.
Umuman her baş jüwütden biri göwreli bolmakda kynçylyk çekyar yada hiç hili göwreli bolup bilmeyar. Bu jüwütlerin uly böleginde önelgesizlik yüze çykyar. Bu
jüwütlerin 10(%) göteriminin önelgesizlik sebabi bilinmeyar.
Köpelme organlarynda hiç hili hassalygy yada kemçiligi bolmayan boljak ene-atalaryn her ay göwreli bolma mümkinçiligi 20-25(%) göterimdir. Bir yylyn dowamynda bolsa
90(%) göterime çenli artyar.
ÖNELGESİZLİGİN SEBAPLERİ NAMELERDİR?
Önelgesizligin sebapleri kabir yagdaylarda ansatlyk bilen yüze çykarylyar. Yöne kabir jüwütlerde önelgesizliginin sebabini bilmek gynlaşyar.
Göwreli bolmakda gynçylyk çekyan maşgalalaryn 45(%) göterimi erkek sebapli bolyan bolsa, 45(%) göterimide ayal sebaplidir. Beyleki 10(%) getriminin bolsa sebabi
anyklanamayar.
Hazirki döwürde jüwütlerin toy etme yaşlarynyn gijikmesi çaga edinme yaşlaryny has hem yza çekyar. Mundan başgada yaşlarynyn geçmesi bilen ayyallar dogurganlygyny
yitiryarler. Ayalyn dogurganlyk yaşy 24-35 aralygy diyip kabul edilyar. 35 yaşdan sonra bolsa ayallar dogurganlygyny yitirmane başlayar. Bedenin garramasy bilen
göwrelilik yagdayy gitdigiçe azalmaga başlayar. Yaşyn artmasy bilen yumurta sany hem azalyar. Göwrelilik bolsada çaga göwreden düşüp bilyar. Munun sebabi yumurtalaryn
hilinin we saglygynyn az bolmasydyr. 20 yaşyndaky ayal bilen 25 yaşyndaky ayallar arasyndaky göwrelilikde uly bir tapawut yokdyr. Yöne 25 yaşyndaky ayal bilen 35
yaşyndaky ayallaryn arasyndaky göwrelilikde uly tapawutlar yüze çykyar.
AYALLARYN ÖNELGESİZLİK SEBAPLERİ:
– Fallap turbajyklarynyn yapyk bolmagy.
– Ene rahimindaki(matgasy) dogurganlyk kemçilikleri.
– Miyom, polip yaly şekkiller.
– Ene rahimyndaky şepbeşikler.
– Edilen operatsiyalar.
ERKEKLERİN ÖNELGESİZLİK SEBAPLERİ:
– Sperma sanynyn azygy.
– Spermanyn hereket azlygy.
– Spermanyn hilinin we saglygynyn erbet bolmasy.
– Spermanyn şekili we beyleki kemçilikleri aydylyp biliner.
Jynsy yakynlaşma wagtynyn çaltlygy: Çaga edinmek isleyan jüwütler yzygiderli goranmazdan jynsy yakynlaşmalydyrlar. Jynsy yakynlaşma üçin kesgitlenen belli bir san
yokdyr. Yöne hepdede in az üç gezek jynsy yakynlaşma maslahat berilyar.
Wagty:Jynsy yakynlaşmanyn yzygiderligi bilen birlikde wagtynynda göz önünde tutulmasy zerurdyr. Ayratyn hem ayallaryn yumurtalarynyn tazelenyan günlerinde göwreli
bolma mümkinçiligi has hem köpelyar.
Bulardan başgada stres we jüwütlerin maşgala yagdaylary hem göwrelilige uly tasiri bardyr. Stres gönüden göni jüwütlerin garmonlaryna tasir edyar.
EMELİ YOLDAN GÖWRELİLİK BEJERGİSİNDAKİ BAŞARNYKLAR
Saglykly we hiç hili kemçiligi bolmayan boljak ene we atanyn bir ayda göwreli bolma üstünligi 20-25(%) göterim bolyar. Bu emeli yoldan göwrelilik bejergisi bilen
60(%) göterime çenli köpelip biler.
Yöne bu uly üstünlige eye bolan emeli yoldan göwrelilik bejergiside beyleki bejergiler yaly 100(%) göterim üstünlüge yetip bolmayar.
EMELİ YOLDAN GÖWRELİLİK BEJERGİSİNİN BAŞARNYGYNA TASİR EDYAN FAKTORLAR
Emeli yoldan göwrelilik bejergisi başarnygyna tasir edyan birnaçe faktorlar bardyr. Bu faktorlar:
– Ayalyn yaşy.
– Önelgesizlige sebap bolyan faktorlar.
– Emeli yoldan göwrelilik bejergi merkezlerinin elberişligi.
– Emeli yoldan göwrelilik bejergi merkezlerinin we labaratoyyalarynyn elberişliligi
– Embriyonyn ene garnyna goyulmagy
– Lukmanyn tejribesi
ÖNELGESİZLİGİN YEKETAK YOLY EMELİ YOLDAN GÖWRELİLİK BEJERGİSİMİ?
Bir yylyn dowamynda tebigy şertler bilen göwreli galmayan bolsa, bir yylyn dowamynda yzygiderli we goranman jynsy yakynlaşma bolan bolsa bu yagdayda önelgesizlik howpy
yüze çykyar. Jüwütler wagt yitirman lukmana gitmelidirler. Ayalyn yaşy ulaldykça emeli yoldan göwrelilik bejergisi bilen hem göwreliligi azalar. Çagalary bolmayan her
bir jüwüde emeli yoldan göwrelilik bejergisi edilmez. İlki bilen jüwütler barlagdan geçirilyar. Hassalyk kesgitlenenden sonra haysy usullaryn jüwütler üçin gowy we
saglykly boljagy kesgitlener. Eger de emeli yoldan göwrelilik bejergisinden ön has yönekey usullar bilen göwreli bolma mümkinçiligi bar bolsa, ilki bilen bu bejergiler
ediler. Bu usullara nusga edip ‘aşylama'(alynan spermanyn gönüden ena yerleşdirilmesi) edilip bilinyar. Aşylama bejergisi bilen göwreliligi başarnyksyz bolan
jüwütlerde emeli yoldan göwrelilik bejergisi edilyar. Aşylama usuly emeli yoldan göwrelilik bejergiden has ansat we maddy taydan yenil bolandygy üçin bu bejergiden
son emeli yoldan göwrelilik bejergisi edilyar. Yöne bu yerde in esasy zat jüwütlerin saglyk yagdayydyr. Egerde ayalyn yaşy has uly bolsa yada önelgesizlik bar bolsa
bu yagdayda wagt yitirman emeli yoldan göwrelilik bejergisine başlanyar.
Meselem, boljak enanin turbajyklary yapyk bolsa aşylama usuly bilen bejerga başlamak gereksizdir. Egerde erkekdaki spermasy anyklanyp bilinmeyan bolsa, ayalda
yumurtalyk rezerwleri saglykly yagdayda dal bolsa emeli yoldan göwrelilik bejergisi merkezlerine hökmany suratda gelinmelidirler.


text:
Nebitgaz pudagy baradaky makalalaryň bäsleşiginiň ýeňijileri kesgitlenildi
“Ylym — ösüşiň hereketlendiriji güýji” atly “Türkmengaz” we “Türkmennebit” döwlet konsernleriniň, olaryň daşary ýurtly hyzmatdaşlarynyň ýardam bermeginde “Nebit-gaz” gazeti tarapyndan nebitgaz pudagyna degişli iň gowy ylmy-wagyz makalalaryny ýazmak boýunça döredijilik bäsleşiginiň netijeleri jemlenildi.
Hormatly Prezidentimiz Gurbanguly Berdimuhamedowyň ylmy-tehniki syýasaty, alymlaryň we hünärmenleriň geologiýa, gazyp çykarmak, ulag, nebit we gazy saklamak we gaýtadan işlemek ulgamynda geçiren barlaglarynyň netijeleri, şeýle hem häzirki zaman tehnologiýalary, iň täze tehniki işläp taýýarlamalar, olaryň ýurdumyzda ýangyç-energetika toplumynda ornaşdyrylyşy barada gürrüň berýän makalalaryň onlarçasy çap etmek üçin saýlanyp alyndy.
Şu gün “Türkmengaz” döwlet konserniniň Tebigy gaz ylmy-barlag institutynyň binasynda redaksiýanyň işgärleriniň, nebitgaz pudagynyň hünärmenleriniň hem-de çagyrylan myhmanlaryň gatnaşmagynda bäsleşigiň ýeňijilerini sylaglamak dabarasy geçirildi.
Dabarada çykyş edenleriň belleýişleri ýaly, ýurdumyzyň ýangyç-energetika toplumynyň ägirt uly serişdeler, önümçilik we ylmy-tehniki kuwwatynyň netijeli durmuşa geçirilmegi hormatly Prezidentimiziň ykdysady strategiýasynyň möhüm ugurlarynyň biri bolup durýar. Nebitiň we gazyň çykarylyşynyň we eksporta iberilýän möçberleriniň artdyrylmagy, pudagyň çig mal binýadyny berkitmek üçin geologiýa-gözleg işleriniň giňeldilmegi bilen bir hatarda geljegi uly gaz ýataklarynyň ýokary depginlerde senagat taýdan özleşdirilmegine, energetika toplumynyň kärhanalarynyň tehnika we tehnologiýa taýdan gaýtadan enjamlaşdyrylmagyna, häzirki zaman düzümleriniň, nebit we gazhimiýa önümleriniň dürli görnüşlerini çykarýan, ylma esaslanýan önümçilikleriň döredilmegine aýratyn ähmiýet berilýär.
Bu ugurlaryň her birinde uly üstünlikler gazanyldy, şeýle netijeler milli Liderimiz tarapyndan ylmyň we bilimiň ösdürilmegine berilýän ägirt uly ünsüň netijesinde mümkin boldy. Geljegi uly ylmy-barlaglaryň, tejribe-synag hem-de tehnologiýa işläp taýýarlamalaryň, ylmy-barlag institutlarynyň we ýokary okuw mekdepleriň maddy-enjamlaýyn binýadynyň pugtalandyrylmagyna gönükdirilýän iri möçberli maýa goýum serişdeleri muňa şaýatlyk edýär.
Çykyş edenler ylmy işleri alyp barmak üçin hemmetaraplaýyn goldaw berilýändigi hem-de ähli şertleriň döredilendigi üçin döwlet Baştutanymyz Gurbanguly Berdimuhamedowa çuňňur hoşallyklaryny beýan etdiler we türkmen ylmyny mundan beýläk-de ösdürmek, Türkmenistanyň gülläp ösmegine, halkymyzyň abadançylygyna gönükdirilen iri möçberli özgertmeleriň durmuşa geçirmegi üçin ähli güýjüni we zehinlerini aýamajakdyklaryna milli Liderimizi ynandyrdylar.
Soňra bäsleşigiň ýeňijilerini — ilkinji üç orny, ikinji üç orny we üçünji üç orunlary eýelänleri sylaglamak dabarasy boldy. Olaryň hatarynda ýurdumyzyň Ylymlar akademiýasynyň Himiýa institutynyň, “Türkmengaz” döwlet konserniniň Tebigy gaz ylmy-barlag institutynyň, “Türkmengeologiýa” döwlet korporasiýasynyň, “Türkmennebit” döwlet konserniniň ylmy-taslama institutynyň, Türkmenistanyň Goranmak ministrliginiň Harby institutynyň işgärleri, şeýle hem Halkara nebit we gaz uniwersitetiniň mugallymlary hem-de talyplarynyň biri bar.
Dabara sungat ussatlarynyň, estrada aýdymçylarynyň – nebitgaz toplumynyň medeniýet merkeziniň döredijilik toparlarynyň konserti bilen tamamlandy.


text:
Justin Bieber
Justin Drew Bieber Kanadaly pop, modern R&B aýdymçy, aktýor we aýdymyň sözlerini ýazýan ýazyjy.
Kariýerasyny wideo paýlaşylýan saýt bolan Youtubeda goýan wideolaryň 2008-nji ýylda Scoot Braun tarapyndan ýüze çykarylmagy bilen başlady. Soňra Braun Justin Bieberiň menejeri bolýar. Braun Atlantada, Bieberi R&B sungat işgäri bolan Usher bilen tanyşdyrýar we Bieber Usher we Scoot Braun şarik kärhanasy bolan Raymond Braun Media Grouby(RBMG) bilen ylalaşykda, soňra Island Records bilen albom kontraktyna gol çekýär.
Justin Bieberiň ilkinji aýdymy One Time tomaşaçylar tarapyndan halanylýar we One Less Lonely Girl aýdymy Kanada Hot 100de 15, Bilboard Hot 100de bolsa ilkinji 20-lige girmegi başarýar. Bieber ilkinji albomyny "My World" 17 Noýabr 2009-da çykarýar. 2-nji albomy "My World 2" gaty uly başarnyga eýe bolýar, albomdaky birinji aýdym Baby halkara derejede başarnyga eýe bolýar, Baby klibi bilen dünýäniň iň uly wideo paýlaşylýan saýty bolan Youtubeda iň köp görülen wideo rekordyny goýýar.. 2010-nji ýylda Amerikan aýdym baýraklarynda “Ýylyň sungat işgäri”, “Ýylyň Pop/Rock albomy”, “ýylyň iň gowy çykyş eden sungat işgäri” we “ýylyň iň gowy Pop/Rock erkek sungat işgäri”, 2010-njy ýylda MTV wideo aýdym baýraklarynda “Iň gowy täze sungat işgäri” we 2010-njy ýyl MTV Ýewropa aýdym baýraklarynda “ýylyň iň gowy erkek sungat işgäri” baýragyna eýe bolýar. 3-nji albomy Believei 19 iýun 2012-de 4 görnüşi bilen çykaran aýdymçy , bu albom bilen bilelikde 18 ýaşynda rekord goýan ilkinji sungat işgäribolup 2013-nji ýylda Guinnessiň rekordlar kitabyna girdi . Albomda çykan ilkinji aýdymy Boyfriend hatarda 1-nji ýere geçdi. Bieber Awgust aýynda paýlaşan aýdymy "What Do You Mean" bilen 1-nji hatara girdi. 2-nji aýdymy "Sorry" 22 sentýabr aýynda paýlaşdy we bu aýdym hem hatarlarda 1-njiligi eýeledi. Fewral aýynda geçirilen Grammy baýraklarynda "Where Are Ü Now" Iň gowy tans görnüşinde Grammy aldy we bu Justin Bieberiň ilkinji grammy baýragydyr. 2016-nji ýylda 8 gezek Guinnessiň Rekordlar Kitabyna girdi.


text:
Gyrgyzystanyň prezidenti Almazbek Atambaýew “Azattyk media” guramasyny suda çekmek boýunça talaplary yza çekmek meselesine seretmegi Baş prokuratura teklip etdi.
Atambaýewiň aýtmagyna görä, ýurduň baş prokurory käbir habar beriş serişdeleriniň Gyrgyzystan respublikasynyň prezidentiniň mertebesine zeper ýetirýän hakykata gabat gelmeýän maglumatlary çap etmegi boýunça “Gyrgyzystanyň prezidentiniň işini kepil geçmek hakynda” kanunyň esasynda suda şikaýat edipdir.
Agzalan habar beriş serişdeleriniň arasynda “Azattyk media”, ýagny Azat Ýewropa/Azatlyk Radiosynyň Gyrgyz gullugynyň ady görkezilýär.
30-njy martda Gyrgyzystanyň prezidenti Almazbek Atambaýewiň AÝ/AR-nyň prezidenti Tomas Kent bilen duşuşygy boldy.
Gyrgyzystanyň prezidentiniň administrasiýasy duşuşykdan soň “Azattyk medianyň” işinde pozitiw tendensiýanyň göze ilýändigini, onuň berýän maglumatlarynyň deňagramlylygyň we oýlanyşyklylygynyň artandygyny belledi.
3-nji maýda Gyrgyzystanyň Baş sudunyň Konstitusion edarasy Baş prokuraturanyň “Azattyk” radiosyna we “Zanoza” atly neşire garşy suda ýüzlenmesiniň kanunydygy hakynda 120 adamyň arzasyny kabul etdi.


text:
Ýokary hilli peýniri öndürmek üçin tehnologiýalary doly we dogry berjäý etmeli, önümi degişli tempraturada ýerleşdirmeli.
Kärhanany açmak üçin gerekli resminamalar:
• ýeri kärendä ýa-da satyn almaklyga we gurluşyk etmek üçin hukuk almak;
• kärhanany hasaba aldyrmak;
• şertnama baglaşmak;
• önüm üçin ygtyýarnama ýa-da sertifikat almak.
Önümi hökmany ýagdaýda sertifikatlaşdyrmak.
Peýnir önümlerine gabat gelýän deklarasiýany almak hökmandyr. Bu resminama önümçilik tapgyrynyň takyk mukdar görkezijisi bilen öndürijiniň adyna ýazylýar.
Sertifikatlaşdyrmak üçin gerekli resminamalar hökmandyr:
• arza;
• arza berijiniň guramaçylyk resminamalry;
• fitoarassaçylyk hasabynda durandygy barada şahadatnama;
• Etikediň taslamasy
• Weterinar sertifikady.
Önümçilik ýagdaýyny ýola goýmak üçin gerekli enjamlar:
• uzak wagtlaýyn pasterizasiýa etmek üçin wanna, möçberi 100 litr;
• parafinera, möçberi 75 litr;
• wanna IPKS, möçberi 200 litr;
• peýnir üçin basgyç (пресс);
• peýnir üçin iki sany şekil beriji;
• iki gözli sowadyjy;
• iş stoly.
Ilkinji peýnire esasy bildirilýän talaplar
Peýniriň tagamynyň hili onuň düzümine bagly bolýar.
Berjaý edilmeli şertler:
• süýt sagdyn sygyrlardan gelip gowuşmaly;
• turşulugynyň derejesi pH-metrde 6,8 % pes bolmaly däl;
• düzüminde antibiotikleriň bolmazlygy;
• ýaglylygyň binýatlaýyn derejesi 3,5 % çenli, belogyň düzümi 3,0 % kabul etmäniň temperaturasy 12°С ýokary bolmaly däl.
Peýniriniň önümçilik tehnologiýasy
Peýniriň önümçilik tehnologiýasy çylşyrymly biohimiki proses bolup, ol mikrofloranyň we fermentiň täsiri astynda bolup geçýär.
Peýnir önümçiliginiň tapgyrlary:
• süýdi taýýarlamak;
• süýdi uýatmak we birmeňseş agramy almak;
• peýniriň bişmegi;
• peýniri duza ýatyrmak.
Peýnir öndürmek üçin çykdaýjylar.
Kiçi zawodyň önümçilik işine başlamaklyk üçin inžener-tehniki enjamlary bilen enjamlaşdyrylan 300 kw. metr önümçilik meýdançasy gerek bolup durýar. Bu meýdançanyň çäklerinde peýnir öndürmek boýunça seh, taýýar önümi saklamak üçin ambar, we işgärler üçin hyzmat ediş ýerleri ýerleşdirilmeli. Bu ýeri kärendesine ýa-da satyn almak bolar.
Her aýlyk kärende 5 000 rubl diýip hasaplaly.
Önümçiligiň tutuş hadysasy üçin 207 880 rubl möçberinde serişde harçlanýar.
Aýlanşyk serişdeleri indikilerden durýar:
• çig maly satyn almak
• aýlyk zähmet hakynyň tölegi
1 kg peýniri taýýarlamak üçin 9 litr süýt gerek bolýar. Bir litr süýdiň ortaça bahasy 16 rubl. Süýtturşy we ys berijilerden dörän gönezlik: her 1000 litr üçin 1 doza
Aýlyk 5 000 kg peýniri öndürmäniň hasaplamalary boýunça aşakdaky çykdaýjylar göz öňünde tutulýar:
• Süýt - 35 000 litr *13 rubl=455 000 rubl;
• Gönezlik-45 sany 30 rubldan=1350 rubl;
• Aýlyk kommunal hyzmatlaryna töleg 10 000 rubl.
Şeýlelikde taýýar önümiň özüne düşýän gymmaty aýda 466 350 rubla deň bolýar.(ýyllyk 5 596 200 rubl)
Peýniriň satylyşyndan gelýän düşewünt we girdeýji
Ýyllyk düşewündiň hasaplamasy: aýda öndürilýän önüm * 1 kg önümiň bahasyna = 5 000 * 250 rubl *12 aý =15 mln rubl.
Jemi ýyllyk girdeýiji (düşewünt - önümiň özüne düşýän gymmaty) = 9 403 800 rubl.
Jemi çykdaýjylar başdaky maýa goýumy we enjamlary hasaba almak bilen 7 184 080 rubl
Salgyt töleginden öňki girdeýji (jemi girdeýji-umumy çykdaýjy) = 2 219 720 rubl.
Salgyt töleglerinden soňky girdeýji (15%) -1 886 762 rubl. Bu bolsa arassa girdeýjiniň möçberi bolup durýar.
Peýniri ýerlemegiň esasy ugurlary:
1) Öndürilen peýniriň baha syýsatyny we ýerleniljek bazaryny işewürlik-meýilnamasynyň ýerine ýetirilýän ilkinji tapgyrlarynda işläp taýýarlamaly.
2) Ilkinji aýlarda önümi önümçiligiň ýerleşýän sebitlerinde ýerlemek bolar. Diňe şondan soňra önümçilik kuwwatyna görä beýleki sebitlerde ýerlemekligiň mümkinçiliklerini öwrenmek bolar.
3) Peýnir öndürýän kärhanalar özüniň assortimentlerini dorog, gaýmak we syrok önümlerini öndürmek arkaly giňeldýärler.
4) Bular ýaly önümleriň esasy üstünlikleri – önümçiligiň gysgaldylan möhleti bolup durýar (bir-iki gün). Şular ýaly ýagdaýlarda kärhananyň girdeýjililigi ýokarlanýar.